Diari Oficial de la Generalitat Valenciana


Sumari del DOGV 8921, del 07-10-2020 (2020/8190)

DECRET 148/2020, de 2 d'octubre, del Consell, d'aprovació de les bases reguladores per a la concessió directa de subvencions per la Covid-19 a associacions juvenils i entitats prestadores de serveis a la joventut.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8921

Data del DOGV
:   07-10-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/8190


Data del document
:   02-10-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

DECRET 148/2020, de 2 d'octubre, del Consell, d'aprovació de les bases reguladores per a la concessió directa de subvencions per la Covid-19 a associacions juvenils i entitats prestadores de serveis a la joventut. [2020/8190]  
  
L'Organització Mundial de la Salut va elevar el passat 11 de març de 2020 la situació d'emergència de salut pública ocasionada per la Covid-19 a pandèmia internacional. La rapidesa en l'evolució dels fets, a escala nacional i internacional, requereix l'adopció de mesures immediates i eficaces per a fer front a aquesta conjuntura. Les circumstàncies extraordinàries que concorren constitueixen, sense dubte, una crisi sanitària sense precedents i d'enorme magnitud tant per l'elevat nombre de ciutadans afectats com per l'extraordinari risc per als seus drets.  
  
El Sistema valencià de serveis socials ha d'atendre una població considerada d'alt risc en el cas de contagi del coronavirus Covid-19, i en aquesta situació resulta indispensable mobilitzar recursos materials i humans tant de caràcter públic com privat per a garantir l'atenció prestada als col·lectius més vulnerables amb les màximes garanties en la preservació de la salut i el benestar d'aquests, entre els quals destaquen les persones joves.  
L'article 22 de la Llei 38/2003, de 17 de novembre, general de subvencions, estableix en el seu apartat 2.c la possibilitat de concedir de manera directa, amb caràcter excepcional, subvencions que acrediten raons d'interés públic, social, econòmic o humanitari o altres degudament justificades que dificulten la seua convocatòria pública.  
Els programes i serveis de promoció d'autonomia personal per a les persones joves constitueixen un mitjà essencial per a afavorir la inclusió social i la promoció de la ciutadania, tenint en compte les necessitats de potenciació de les polítiques d'igualtat, no-discriminació i promoció dels drets, amb equilibri i amb equitat territorial. La Llei 15/2017, de 10 de novembre, de la Generalitat, de polítiques integrals de joventut, assenyala, entre les funcions de l'Institut Valencià de la Joventut (IVAJ), la promoció de la participació dels joves, així com donar suport material i econòmic al desenvolupament de les iniciatives i projectes de les estructures de participació juvenil previstes en els articles 17 i 18 d'aquesta llei, com a vehicles principals de transmissió dels valors democràtics de tolerància, solidaritat i respecte a la diversitat, sense excloure el suport a altres formes de participació. La política juvenil que desenvolupa l'IVAJ s'emmarca en la participació de la joventut d'una forma lliure i eficaç, propiciant el marc adequat per al seu desenvolupament social, polític, econòmic i cultural, tal com estableix l'article 48 de la Constitució.  
  
Existeixen raons d'interés públic i social per a atendre, en aquest exercici, amb finançament públic, determinats programes i serveis de promoció d'autonomia de persones joves, a fi de recolzar econòmicament i donar continuïtat a aquestes activitats desenvolupades per les associacions juvenils i entitats prestadores de serveis a la joventut, que col·laboren amb la Generalitat en programes de promoció de les persones joves, amb la finalitat de garantir la seua inclusió i la seua participació real i efectiva en l'àmbit social, cultural, laboral, donant resposta a les seues necessitats.  
Les subvencions que es concedeixen mitjançant aquest decret no necessiten de la notificació a la Comissió Europea, per no complir les condicions de l'article 107 del Tractat de Funcionament de la Unió Europea; en concret, per no suposar avantatge econòmic, ja que les entitats a què van dirigides les subvencions no exerceixen activitat econòmica que puga oferir béns o serveis en el mercat, i no hi ha possibilitat de falsejament de la competència que afecte els intercanvis comercials entre estats membres; havent-se aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
En virtut de l'exposat, i de conformitat amb l'article 168.1.C de la Llei 1/2015 de, 6 de febrer, de la Generalitat, d'hisenda pública, del sector públic instrumental i de subvencions, i l'article 28.c de la Llei 5/1983, de 30 de desembre, de la Generalitat, del Consell, a proposta de la vicepresidenta i consellera d'Igualtat i Polítiques Inclusives, prèvia deliberació del Consell, en la reunió de 2 d'octubre de 2020,  
  
  
  
DECRETE  
  
Article 1. Objecte  
Aquest decret té per objecte aprovar les bases per a la concessió directa de subvencions de caràcter excepcional, en el marc de la resposta institucional davant la pandèmia Covid-19, a determinades associacions juvenils i entitats prestadores de serveis a la joventut, amb la finalitat de millorar l'atenció, protecció i qualitat de vida d'aquestes persones en l'àmbit de la Comunitat Valenciana.  
  
Article 2. Raons d'interés públic que concorren en la seua concessió i impossibilitat de la seua convocatòria pública  
1. Aquestes subvencions es concedeixen de manera directa, en aplicació del que preveu l'article 22.2.c de la Llei 38/2003, de 17 de novembre, general de subvencions; l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés públic i social.  
  
Les subvencions regulades en aquest decret tenen caràcter singular, derivat del caràcter extraordinari determinat per raons d'interés públic i social que fonamenten la necessitat de concessió directa.  
2. En concret, les raons d'interés públic i social que justifiquen l'atorgament directe de la subvenció a les entitats beneficiàries, radiquen en l'especial interés que suposa, amb la crisi per la Covid-19, la implementació de programes i serveis per a la inclusió i la promoció de la ciutadania de les persones joves, tenint en compte les necessitats de potenciació de les polítiques d'igualtat, no-discriminació i promoció dels drets, amb equilibri i amb equitat territorial.  
  
3. Atés l'objecte específic i la necessitat de garantir l'atenció a les persones usuàries d'aquests programes i serveis, es requereix una concessió directa i no pertoca una convocatòria pública.  
  
Article 3. Òrgan gestor  
Correspondran a la direcció general de l'Institut Valencià de la Joventut les actuacions de gestió de subvencions: autorització i disposició de pagament i la verificació de la justificació de despeses.  
  
Article 4. Finançament  
1. Les subvencions que s'atorguen per concessió directa per a l'any 2020 per aquest decret ascendeixen a un import global de 500.000,00 euros, amb càrrec al programa pressupostari IVAJ.  
2. Per a donar cobertura a les obligacions econòmiques derivades d'aquest decret, es tramitarà, d'acord amb l'article 168.1.C de la Llei 1/2015, en la forma establida en la llei, l'oportuna modificació de crèdit.  
  
  
Article 5. Entitats beneficiàries, actuació i quantia de la subvenció  
  
Les entitats beneficiàries d'aquestes subvencions són les associacions juvenils i entitats prestadores de serveis a la joventut detallades en l'annex, amb indicació de la quantia corresponent.  
  
Article 6. Actuacions subvencionades  
Les actuacions subvencionades hauran d'adaptar-se per a donar resposta a les conseqüències socials i sociosanitàries de la pandèmia Covid-19 i seran les següents:  
1. Promoció de la solidaritat, la tolerància i el respecte mutu.  
2. Formació del voluntariat juvenil.  
3. Oci educatiu juvenil.  
  
Article 7. Despeses subvencionades  
1. Les despeses subvencionades seran les següents:  
a) Les despeses corrents que estiguen directament i inequívocament relacionades amb el programa i les activitats realitzades.  
b) Les despeses de funcionament estrictament necessàries per a la consecució de les activitats objecte de la subvenció: lloguer, llum, aigua, telèfon, neteja, material fungible d'oficina i anàlegs.  
c) Les despeses d'assegurances de les persones participants en les activitats i les de divulgació.  
d) Les despeses del personal que haja treballat directament en les activitats subvencionades, juntament amb les despeses d'assessoria laboral.  
2. No es consideraran objecte de subvenció les següents despeses:  
a) Despeses de material inventariable, com ara mobiliari, equips informàtics, equips audiovisuals i equipament en general.  
b) Despeses derivades d'obres de reforma, millora o reparació de les instal·lacions i equipaments.  
c) Despeses derivades dels deutes o amortitzacions d'operacions financeres de cap tipus.  
d) Despeses originades per les activitats realitzades en la condició de membres de les juntes directives o consells de direcció de les entitats.  
  
e) Despeses generals de manutenció i restauració excepte les despeses de restauració implícites en l'estada en albergs, residències, campaments i centres juvenils, en què les entitats organitzen les activitats.  
  
f) Aquelles despeses que hagen sigut finançades íntegrament pels participants en l'activitat.  
  
Article 8. Obligacions de les entitats beneficiàries  
1. Les entitats beneficiàries de les subvencions quedaran subjectes a les obligacions establides en l'article 14 i concordants de Llei 38/2003.  
  
2. Als efectes previstos en l'article 29.2 de l'esmentada Llei 38/2003, s'autoritza la subcontractació de totes les activitats subvencionades.  
3. La contractació de personal per part de les entitats subvencionades en cap cas suposarà cap relació jurídica amb la Generalitat.  
  
4. De conformitat amb el que es preveu en l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, si l'entitat beneficiària rebera una ajuda per import superior a 10.000,00 euros haurà de donar l'adequada publicitat a l'ajuda, indicant com a entitat concedent la Generalitat, l'import rebut i el programa, activitat, inversió o actuació subvencionada.  
  
Article 9. Pagament de la subvenció  
1. Les subvencions que s'atorguen per concessió directa, en virtut d'aquest decret, per estar dirigides a programes d'actuació de serveis de joventut, amb naturalesa de despesa corrent, s'abonaran, conforme al que s'estableix en el Decret llei 5/2020, de 29 de maig, del Consell, de mesures urgents en l'àmbit dels serveis socials i de suport al tercer sector d'acció social per la Covid-19, de manera que podrà lliurar-se immediatament, una vegada concedides, el 100 per cent del seu import.  
  
2. Segons estableix el Decret llei 5/2020, el termini per a l'execució de despeses i actuacions associades als programes subvencionats serà fins al 31 de març 2021. Les entitats beneficiàries de les subvencions regulades en aquest decret hauran de justificar la despesa objecte de la subvenció atorgada, com a màxim el 30 d'abril de 2021, moment a partir del qual es procedirà a la liquidació d'aquesta, de la qual podrà derivar-se una regularització, que implicarà l'exigència del reintegrament dels imports indegudament percebuts, en el cas que la justificació fora insuficient o no es compliren les condicions estipulades.  
  
  
Article 10. Justificació de l'aplicació donada a les subvencions  
1. La justificació de la subvenció es realitzarà mitjançant la presentació de la documentació necessària, dels apartats a o b d'aquest article per a acreditar la despesa objecte de la subvenció atorgada, per a pal·liar les conseqüències socials i sociosanitàries de la pandèmia Covid-19.  
a) Per als programes subvencionats amb menys de 60.000,00 -  
Haurà de presentar-se compte justificatiu simplificat a què es refereix l'article 75 del Reglament de la Llei general de subvencions (d'ara en avant, RLGS), aprovat per Reial decret 887/2006, de 21 de juliol, que tindrà caràcter de document amb validesa jurídica per a la justificació de la subvenció, i que contindrà els següents documents:  
1r. Una memòria d'actuació justificativa, segons el model que es proporcionarà, i que haurà d'incloure les dades de les persones joves que han participat en els programes.  
2n. Una relació classificada de totes les despeses de l'activitat, amb identificació de la persona creditora i del document, el seu import, data d'emissió i, si és el cas, data de pagament.  
3r. Un detall d'altres ingressos o subvencions que, si és el cas, hagen finançat la mateixa activitat objecte d'aquest decret, amb indicació de l'import i entitat subvencionadora.  
4t. Si és el cas, carta de pagament de reintegrament en el supòsit de romanents no aplicats així com dels interessos derivats d'aquest.  
L'IVAJ comprovarà, a través d'un mostreig aleatori sistemàtic per arrancada a l'atzar, el 5 % dels justificants per a obtindre evidència raonable sobre l'adequada aplicació de la subvenció, i amb aquest fi podrà requerir a les entitats la remissió dels justificants de despesa seleccionats.  
Les factures acreditatives, que hauran de romandre en custòdia de les entitats almenys durant quatre anys, hauran de complir els requisits recollits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, havent de presentar-se originals o còpies compulsades en cas de requerir-se.  
b) Per als programes subvencionats amb més de 60.000,00 -  
La justificació de la subvenció es realitzarà mitjançant la presentació de la documentació necessària per a acreditar la despesa objecte de la subvenció atorgada, havent d'incloure's la següent:  
1r. Memòria justificativa de les activitats realitzades que són objecte de la subvenció. S'hauran de detallar:  
i) Les actuacions realitzades amb la seua descripció, data i lloc.  
ii) El nombre de destinataris per cadascuna d'elles, amb especificació d'edat i sexe.  
iii) Annex fotogràfic de cada actuació, en format paper o digital.  
2n. Relació de documents de despesa o factures amb la signatura de les persones que ostenten la representació legal de l'entitat i de la tresoreria, les quals certificaran tant la seua veracitat com que tota aquesta documentació no ha sigut utilitzada per a justificar cap altra subvenció. Aquesta relació ha de contindre:  
- Número d'ordre  
- Data d'emissió  
- Proveïdor  
- CIF  
- Concepte  
- Actuació de la memòria justificativa a la qual s'imputa  
- Import  
3r. Documents de despesa o factures ordenats segons el número que figura en la relació del punt anterior, així com el document justificatiu del pagament efectiu de cadascuna d'elles. Aquests documents es presentaran mitjançant còpia compulsada amb l'original.  
4t. Detall de les despeses del personal (nòmines, minutes) que haja treballat directament en el programa subvencionat, juntament amb els corresponents models dels impresos justificatius de les cotitzacions a la Seguretat Social i de les retencions i ingressos de l'IRPF en l'Agència Estatal d'Administració Tributària.  
5è. Fitxa resum en què es recullen de manera succinta totes les activitats programades que s'han realitzat amb indicació del lloc i data de realització.  
6è. Certificat de la tresoreria de l'entitat, fent constar que l'import de la subvenció està registrat com a ingrés previst dins de la comptabilitat de l'associació per a l'exercici al qual s'aplica la subvenció, amb el vistiplau del representant legal d'aquesta.  
2. L'incompliment del termini màxim de justificació de les subvencions podrà donar lloc al desistiment sense efectes de l'ajuda, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
  
Article 11. Règim jurídic  
Aquestes subvencions es regiran, a més de pel que es disposa en aquest decret, per la Llei 38/2003, de 17 de novembre, general de subvencions, i pel seu reglament de desplegament, excepte en allò que afecte els principis de publicitat i concurrència; així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i pel Decret llei 5/2020, de 29 de maig, del Consell, de mesures urgents en l'àmbit dels serveis socials i de suport al tercer sector d'acció social per la Covid-19 i resta de normativa vigent que siga aplicable.  
  
Article 12. Delegació de facultats d'execució  
Es faculta la persona titular de la direcció general de l'Institut Valencià de la Joventut (IVAJ), per a l'exercici de tots els actes d'execució que siguen necessaris per al compliment d'aquest decret i implantació de les seues previsions.  
  
Article 13. Recursos  
De conformitat amb el que disposa l'article 168.1.C de la Llei 1/2015, les bases regulades per aquest decret no tenen caràcter de disposició general. Contra aquest decret, que posa fi a la via administrativa, es podrà interposar potestativament recurs de reposició, en el termini d'un mes, conforme als articles 123 i 124 de la Llei 39/2015, d'1 d'octubre, del procediment administratiu comú de les administracions públiques o, bé directament, recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
Ayora, 2 d'octubre de 2020  
  
El president de la Generalitat,  
XIMO PUIG I FERRER  
  
La vicepresidenta   
i consellera d'Igualtat i Polítiques Inclusives,  
MÓNICA OLTRA JARQUE  
  
  
ANNEX  
  
Entitat/Associació CIF Import  
ASSOCIACIÓ JUVENIL «VIENTO DEL PUEBLO» A39819605 24.600,00  
FEDERACIÓ DE PERSONES SORDES DE LA COMUNITAT VALENCIANA (FESORD CV) C90194455 35.950,00  
ORGANITZACIÓ JUVENIL ESPANYOLA S62410185 41.255,00  
COOPERACIÓ INTERNACIONAL  
ONG Y02609400 43.300,00  
SCOUTS VALENCIANS, Federació d'Escoltisme de Castelló, València i Alacant N82870909 52.550,00  
CREU ROJA ESPANYOLA-CREU ROJA JOVENTUT CV L6070929T 54.091,42  
FEDERACIÓ DE CENTRES  
 JUVENILS DON BOSCO   
COMUNITAT VALENCIANA S42524428 56.764,00  
FEDERACIÓ DE CASES DE LA JOVENTUT DE LA COMUNITAT VALENCIANA X78106245 58.435,77  
FEDERACIÓ D'ESCOLTISME   
VALENCIÀ-MOVIMIENT   
SCOUT CATÒLIC U48600775 60.704,76  
JUNIORS MOVIMENT DIOCESÀ I1886181J 72.349,05  
  500.000,00